Anita mis KKNK vir níks nie | Netwerk24
Deur Simon Sonnekus 12 April 2017 09:20
Anita Carstens op die feesterrein in Baron van Reedestraat. Foto: Simon Sonnekos
En al het sommige van die vriendinne deur die jare nie meer gekom nie, is sy vanjaar saam met vier van haar vriendinne wat van so ver as Heidelberg, Namibië, Stellenbosch en Pretoria af gekom het op die fees.
“In die begin het ons ons gesinne saamgesleep na die fees toe, maar op die ou einde het ons besef dit is baie lekkerder om hier te wees as ons almal alleen kom. My man het so ’n paar jaar saamgekom, maar ek het naderhand my vir hom vervies omdat hy die heeltyd in die biertent wil sit in plaas van produksies kyk. Ek het besef dit is moerlekker sonder hom,” sê Carstens in die Queens’s-hotel se restaurant, Café Brûlé, in Baron van Reedestraat.
Carstens gaan al vir 15 jaar in dié hotel tuis ten tyde van die fees, maar sê dit het al vir ’n hele paar grys hare gesorg.
“Verlede jaar was daar ’n klavier buite die hotel wat elke dronk mens in Oudtshoorn 02:00 begin speel het. Ek moes talle kere my kop uit die ruit druk en hulle verskree.”
Al is daar enkele laagtepunte vir Carstens, bly die hoogtepunte, deur die jare, volop.
Verlede jaar was daar ’n klavier buite die hotel wat elke dronk mens in Oudtshoorn 02:00 begin speel het. Ek moes talle kere my kop uit die ruit druk en hulle verskree.
“Daar is elke jaar ’n produksie wat van so ’n hoë gehalte is dat dit my asem wegslaan.”
Sy sê enigiets waarin Sandra Prinsloo of Marius Weyers speel, is vir haar uitstekend.
“Hulle was albei in die oorspronklike rolprent, maar so ’n paar jaar gelede was daar ’n verwerking van Siener in die suburbs wat uitstekend was. Verder was Shirley Valentine met Shaleen Surtie-Richards ook briljant gewees. Die fees het altyd iets goeds te sien.”
Selfs die produksies wat omstrede is of nie die beste resensies kry nie, is vir Carstens waardevol.
“Ek kon nog altyd iets wegneem van ’n produksie wat ek gekyk het. ’n Mens leer altyd iets nuuts. Kaalgatgeit in produksies het al mense afgesit om dit te kyk, maar ’n mens moet die produksie in die geheel beoordeel en ’n oop gemoed handhaaf. Jy sal altyd later iets leer, al ontstel dit jou in daardie oomblik.”
Daar is baie ander kunstefeeste in die land, maar die KKNK, in die pragtige dorpie van Oudtshoorn, bly verreweg die lekkerste.
Haar raad vir feesgangers wat die fees optimaal wil geniet, is om nie te veel hooi op hul vurke te laai nie.
“ ’n Mens kan nie al die produksies kyk nie. Jy kan ook nie vyf op ’n dag sien nie. Jy moet dit egalig versprei. Ek sorg dat ek een drama, een komedie en een musiekvertoning ’n dag kyk. As daar meer as dit is, sal my boude dit nie hou nie.”
Verder glo sy feesgangers moet die terrein goed verken en hul tyd in Oudtshoorn deeglik beplan.
“Daar is baie ander kunstefeeste in die land, maar die KKNK, in die pragtige dorpie van Oudtshoorn, bly verreweg die lekkerste.”
KKNK: Komedies gaan jou laat skaterlag